**De unde**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De unde ştii, mamă,

Cum arătai tânără,

Când nu ţi-ai întipărit

Pe nici o poză chipul;

Când nu te-ai uitat

În oglindă nicicând;

Când apa

Peste care te aplecai

Era plină mereu de cămăşi;

Când a zilei oglindă

Zăcea bucăţi la pământ

Sub furtuna de foc

A războiului;

Când pe ochii copiilor tăi

Scrumul secetei se aşternuse,

Umbrele foamei;

Când geamul

La care-aşteptai

Era, mamă, cernit

De jalea ochilor tăi,

De singurătate.